钦定古今图书集成/明伦汇编/宫闱典/第048卷 > 武帝胡贵嫔
## 钦定古今图书集成/明伦汇编/宫闱典/第048卷 > 武帝胡贵嫔

按《晋书后妃传》：胡贵嫔名芳，父奋，别有传。泰始九年，
帝多简良家子女以充内职，自择其美者，以绛纱系
臂。而芳既入选，下殿号泣，左右止之曰：“‘陛下闻声’。芳
曰：‘死且不畏，何畏陛下’？”帝遣洛阳令司马肇策拜芳
为贵嫔。帝每有顾问，不饰言辞，率尔而答，进退方雅。
时帝多内宠，平吴之后，复纳孙皓宫人数千。自此掖
庭殆将万人，而并宠者甚众。帝莫知所适，常乘羊车，
恣其所之，至便宴寝。宫人乃取竹叶插户，以盐汁洒
地，而引帝车。然芳最蒙爱幸，殆有专房之宠焉。侍御
服饰，亚于皇后。帝尝与之摴蒲争矢，遂伤上指。帝怒
曰：“此固将种也！”芳对曰：“北伐公孙，西距诸葛，非将种
而何？”帝甚有惭色。芳生武安公主。